Olli-Pekka Ojansivu

**Olli-Pekka ”Lelu” Ojansivu** (s. 31. joulukuuta 1987) on suomalainen lentopalloilija, pelipaikaltaan hakkuri, joka pelasi kauteen 2021-2022 päättyneellä peliurallaan Suomessa, Kreikassa, Ranskassa, Turkissa, Venäjällä, Romaniassa ja Iranissa. Keväällä 2018 Ojansivu solmi viisivuotisen sopimuksen Savo Volleyhin, jossa hänen uransa myös päättyi keväällä 2022. Lentopallon miesten maajoukkueessa Ojansivu esiintyi vuosina 2007-2019 kaikkiaan tasan 200 A-maaottelussa, ollen pitkään yksi sen tärkeimmistä pelaajista. Vuoden lentopalloilijaksi Ojansivu valittiin kahdesti Urheilutoimittajain Liiton äänestämänä peräkkäisinä vuosina 2015 ja 2016. Vuonna 2015 Ojansivu palkittiin myös Matsudaira Cupilla eli kauden parhaan lentopalloilijan palkinnolla. Ojansivu voitti kaikkiaan neljä Suomen mestaruutta, joista kolme viimeistä Kokkolan Tiikereissä vuosina 2013, 2015 ja 2016.

## Ura
Lelu Ojansivu aloitti lentopallon syntymäkaupungissaan Vammalassa. Hänet valittiin 14-vuotiaana nuorten maajoukkueryhmään, mutta muiden nuorten lupaavien lentopalloilijoiden tavoin Ojansivu ei siirtynyt Suomen Lentopalloliiton valmennuskeskukseen Kuortaneen urheilulukion alle opiskelemaan ja harjoittelemaan ikäluokkansa huippujen kanssa, vaan hän jäi Vammalaan. Ojansivu opiskeli ammattikoulussa hitsaajan ammattitutkinnon ja pelasi samanaikaisesti VaLePassa, jossa hän debytoi lentopalloliigassa 16-vuotiaana. Myöhemmin aikuisena Ojansivu kertoi, ettei koulunkäynti häntä nuorena suuremmin kiinnostanut.

”Mä olin ilmoittanut jo hyvin nuorena, että musta tulee urheilun ammattilainen tai Jehovan todistaja. Mä luulin silloin, että Jehovan todistajat eivät tee työtä, mutta onneks musta tuli sitten urheilija”, hän muisteli nuoruusvuosiaan vuonna 2014.

"Ei minulla ole mitään Jehovan todistajia vastaan. Luulin, että he saavat kantaa asetta. Oletin heidän olevan järjestysmiehiä tai agentteja. Urheilu pelasti elämäni, ettei minusta tullut huligaania", Ojansivu sanoi vuonna 2015.

Vammalan Lentopallosda Ojansivu murtautui toisella kaudellaan lentopalloliigan tilastojen kärkisijoille ja hänet valittiin vuoden tulokkaaksi. VaLePasta hän jatkoi Pielaveden Sampoon, jonne siirtyminen pienimuotoinen yllätys, sillä Pielavedellä menestystä niittänyt hakkuri Salvis Cielavs jatkoi niin ikään Sampossa. Ojansivun ensimmäinen kausi Pielavedellä tuotti Suomen Cupin mestaruuden, mutta SM-finaaleissa Sampo kärsi häviön Perungan Pojille otteluvoitoin 3-2. Seuraavalla kaudella hopea kirkastui kultaan.

Suomen mestaruuden jälkeen Ojansivu siirtyi Euroopan kentille solmien kaudeksi 2009–2010 vuoden mittaisen sopimuksen kreikkalaisen PAOKin kanssa. Kreikassa Ojansivu löi itsensä pisteissä ja ässäsyötöissä liigan kärkipaikoille. Seuraavasta kaudesta Ranskassa, Tolousessa, muodostui vaikea. Vuodenvaihdeessa alkaneet selkäongelmat estivät lopulta Ojansivun pelaamisen.

Ranskasta Ojansivun hetkeksi aikaa Turkin liigaan. Sivas 4 Eylul Belediyen riveissä hän pelasi tosin vain joitain otteluita takunneen palkanmaksun vuoksi ja palasi kesken kauden Suomeen Tampereen Isku-Volleyn (nykyinen Rantaperkiön Isku) kanssa solmitun ottelukohtaisen sopimuksen puitteissa. Iskussa "Lelua" ei kuitenkaan ehditty nähdä, sillä ennen ensimmäistäkään peliä Tampereella hänet oli jo kiinnitetty pian Venäjän Superliigaan Pietarin Avtomobilistiin. Samalla Ojansivusta tuli historian neljäs suomalaispelaaja Venäjän Superliigassa. Hänen pistekeskiarvonsa oli Venäjän Superliigan läntisen konferenssin korkein kaudella 2011-12. Samaan aikaan Ojansivulle sattui mahdollinen dopingrike. Ojansivu kertoi vuonna 2014 saaneensa seuransa lääkäriltä "seitsemän pilleriä päivässä" selkävaivojensa hoitamiseen. Kertomansa mukaan pahimpana aikana hänen selkäänsä lyötiin kymmenessä päivässä 30 piikkiä.

Venäjällä kovia kokenut Ojansivu siirtyi vuonna 2012 romanialaisen Tomis Constantan riveihin. Suomalaishakkuri purki sopimuksensa kuitenkin nopeasti, koska seura ei ollut hoitanut hänelle sovittuja maksuja. Ojansivu pelasi lopulta vain joitain otteluita romanialaisseuran riveissä, muun muassa Mestarien liigassa. Hän palasi Suomeen ja allekirjoitti tammikuussa 2013 sopimuksen Kokkolan Tiikereiden kanssa. Paluu kotimaahan oli onnistunut. Ojansivu nautti lentopallosta ehkä enemmän kuin koskaan aiemmin. Hän sai pelata yhdessä hyvän kaverinsa Urpo Sivulan kanssa ja Tiikereiden valmentajana oli tuttu Tommi Tiilikainen. "Lelu" sai osittain myös vapauksia joukkueessa, mikä tuotti myös tulosta erinomaisten pelisuoritusten ja Tiikereiden menestyksen muodossa. Kausi 2012-2013 päättyi Tiikereiden Suomen mestaruuteen. 

Ojansivu sai runsaasti mediahuomiota osakseen värikkäällä esiintymisellään: esimerkiksi Ilta-Sanomien toimittaja Jari Perkiö intoutui Tiikereiden mestaruuden ratkettua nimittämään Kokkolan ”Lelulandiaksi”. Kokkolan Tiikereiden kansanjuhlassa Ojansivu pyysi yleisöä vilkuttamaan, kun hän otti kuvan kameralla ja kertoi lähettävänsä terveisensä kuvan kautta Vammalaan ja Loimaalle. Juuri VaLePan ja Hurrikaanin Tiikerit kampesi mestaruutensa tieltä.

Jatkosopimus Tiikereiden kanssa solmittiin vuoden mittaiseksi. Ojansivu aloitti kautensa vahvasti, mutta olkapään rikkoutuminen kauden keskivaiheilla piti hänet sivussa pitkän aikaa ennen pudotuspelejä. Tästä huolimatta Ojansivu voitti liigan ässäsyöttötilaston ylivoimaisesti 67 ässäsyötöllään ennen 37 ässää syöttänyttä Olli Kunnaria. Ojansivun 19 pisteen ottelukohtainen keskiarvo oli myös lentopalloliigan korkein. Kausi päättyi Tiikereissä SM-hopeaan. Tiikerit saavutti myös Suomen Cupin mestaruuden.

Ojansivu viihtyi Kokkolassa, mikä sai hänet pysymään siellä myös seuraavat vuodet. Kauden 2014-15 alussa hän syötti yhdessä ottelussa peräti 12 ässää, mikä hakee vertaistaan lentopalloliigan historiassa. Ojansivu valloitti kaudella 2014-15 Tiikereissä SM-kultaa ja Suomen Cupin mestaruuden. Hän oli totutusti Tiikereiden tehokkain pistemies ja finaalien tärkeimpiä pelaajia. Ojansivu valittiin myös kauden lentopalloilijaksi Suomessa 2014-15 sekämyös Mestaruusliigan vuoden parhaimmaksi pelaajaksi.

Hyvät otteet EM-kisoissa syksyllä 2015 saivat saivat ulkomaiset seurat kiinnostumaan suomalaishakkurista. Ojansivu kertoi EM-kisojen aikana saaneensa yhteydenottoja sekä Venäjältä että Iranista. "Ongelmana" oli kuitenkin voimassa oleva sopimus Tiikereiden kanssa- EM-kisojen jälkeen Brasilian Superliigan seura Taubate kertoi haluavansa solmia Ojansivun kanssa sopimuksen, mikä olisi toteutuessaan tehnyt hänestä ensimmäisen suomalaispelaajan Brasiliassa. Taubate ja Tiikerit neuvottelivat siirrosta, mutta Tiikereiden korvauspyyntö oli liian suuri pala Taubetelle. Neuvottelut kariutuivat. Ojansivun olisi myös itse pitänyt maksaa korvauksia Tiikereille siirtonsa vuoksi. Suomen lentopallomaajoukkueen päävalmentaja Tuomas Sammelvuo kuvasi, että siirto olisi ollut yksi kaikkien aikojen isoimmista Suomessa.

Ovien kiinni meno oli lopulta onni pian diagnosoidun mykoplasman takia, mikä piti "Lelun" liki koko kauden 2015-16 sivussa lentopallokentiltä. Haastatteluissa Ojansivu kertoi pelanneensa EM-kisoissa sairaana. Syksyn lentopalloliigassa hän ei pelannut lopulta ainuttakaan täyttä ottelua. Myös harjoittelu oli vähäistä: Ojansivun omien sanojen mukaan EM-kisojen ja tammikuussa järjestettyjen olympiakarsintojen välillä hänen treenien määrän olisi pystynyt laskemaan kahden käden sormin. Suomi ei voittanut olympiakarsinnoissa lopulta ainuttakaan erää, ja myöhemmin keväällä 2016 Ojansivu kommentoi, että olympiakarsintoihin lähtö ei ollut viisas ratkaisu. 

Kaiken kaikkiaan Ojansivu yritti lentopalloliigan runkosarjan aikana paluuta kentille mykoplasman jälkeen 4-5 kertaa. Jokaisella kerralla hänen oli pakko keskeyttää pelinsä ja levätä. 

”Pahimpina hetkinä itkin koko matkan, kun ajoin salilta kotiin”, hän myönsi lehtihaastattelussa kevään 2016 finaalipelien kynnyksellä. 

Vaikea kausi päättyi kuitenkin juhlaan, kun Tiikerit kruunattiin keväällä 2016 Suomen mestariksi. Ojansivu pystyi pelaamaan finaaleissa, ja hän oli kentän paras pistemies kahdessa finaaliottelussa kolmesta. Myöhemmin Ojansivu kertoi, että mykoplasma ja muut vaikeudet meinasivat päättää hänen uransa kesken kauden 2015-16. Hänen mukaansa Kokkolaan siirtyminen vuonna 2013, Tiikerit ja kaupunki olivat suurin syy, miksi hän pelasi edelleen lentopalloa.

Vuonna 2016 Ojansivun ja Tiikereiden tiet erkanivat. Ilta-Sanomat uutisoi kesäkuussa suomalaishakkurin solmineen "jättisopimuksen" iranilaiseen Shahrdari Urmiaan. Ojansivun mukaan Urmia löi pöytään hänelle kaikkien aikojen rahakkaimman sopimuksen, jonka arvo ylitti selvästi edellisvuonna Brasiliasta tulleet kosiskelut.

Iranin lentopalloliigassa Ojansivu otti paikkansa Urmian tehohyökkääjänä kulttuurishokista huolimatta. Hänen vahvasti startannut syyskausi keskeytyi kuitenkin marraskuun puolivälissä huimausoireisiin. Niiden aiheuttajaksi diagnosoitiin pian välikorvan tulehdus, joka piti poissa harjoitus- ja pelikentiltä. Ojansivu palasi Suomeen ennen vuodenvaihdetta tarkempiin tutkimuksiin taudin selättämiseksi. Sairastelu piti hänet levossa lähes seitsemän viikkoa. Iraniin Ojansivu ei enää toivuttuaan palannut syyskaudelta osittain maksamattomien palkkojen vuoksi. Sopimus purettiin ja Ojansivu teki pian loppukauden kestäneen sopimuksen Venäjän Superliigan Kemerovoon. Hän siirtyi näin Suomen maajoukkuevalmentaja Tuomas Sammelvuon alaisuuteen. 

Keväällä 2018 Ojansivu solmi viisivuotisen sopimuksen Savo Volleyn kanssa, mitä ennen hän ehti pelata vielä kauden Turkissa. Savo Volleyssa Ojansivu päätti uransa SM-hopeaan keväällä 2022. Aiemmin samalla kaudella hän juhli Savo Volleyn riveissä vielä Suomen Cupin mestaruutta, joka oli hänen uransa kuudes. Ojansivun viimeinen vuosi huipulla oli rikkoutuneen olkapään vuoksi katkonainen.

”Ei ollut suuria haaveita ulkomaista, ei edes maajoukkueesta. Halusin edustaa Valepaa ja kun pääsin 16-vuotiaana mukaan silloiseen Liigaan, olin saatanan ylpeä itsestäni. Sen jälkeen kaikki muu on ollut plussaa", Ojansivu totesi ilmoitettuaan päättävänsä peliuransa kevään 2022 pudotuspeleihin.

## A-maajoukkue
Ojansivu valittiin miesten A-maajoukkueryhmään kesällä 2007 ja myöhemmin samana vuonna hän pelasi ensimmäisen A-maaottelunsa Pekingin olympiakisojen karsintaturnauksessa. Vuosina 2007-2019 Ojansivu pelasi lopulta kaikkiaan 200 A-maaottelua. Hänellä on takanaan yhdet MM-kisat (2014) ja kolmet EM-kisat (2009, 2011 ja 2015). Kenties lopullisen läpimurtonsa maajoukkuepaidassa Ojansivu teki syksyn 2014 MM-kisoissa Puolassa. Hän oli Suomen maajoukkueen paras pisteiden tekijä kisoissa. Vastaavanlaista tahtipuikkoa Ojansivu heilutti myös syksyllä 2015 Italian EM-kisoissa, joissa hän oli kisojen lohkovaiheen paras syöttöjä ja parhaimpia pistemiehiä. Viimeisen A-maaottelunsa Ojansivu pelasi vuonna 2019.

## Saavutuksia

**Henkilökohtaiset**

* Kauden 2014–2015 lentopalloilija Suomessa (Suomen lentopalloliiton valinta)
* Vuoden lentopalloilija 2015, 2016 (Urheilutoimittajain liiton valinta)
* Mestaruusliigan kauden miesliigapelaaja 2014–2015
* Mestaruusliigan tähdistökentässä 2013, 2014, 2015
* Mestaruusliigan pistekeskiarvon ykkönen 2014
* Mestaruusliigan ässäsyöttötilaston voitto 2014
* SM-liigan tehotilaston voitto 2009
* Urheilukanavan nuorten tähdistökentän hakkuri 2008
* SM-liigan ässäsyöttötilaston 2. sija 2007
* SM-liigan pistepörssin 5. sija 2007, 2009
* SM-liigan ässäsyöttötilaston voitto 2006, 2014
* SM-liigan pistepörssin toinen sija 2006
* SM-liigan runkosarjan piste-ennätys 2006
* Vuoden tulokas SM-liigassa 2006

**Joukkueessa**

* SM-kultaa 2009, 2013, 2015, 2016
* Suomen cupin voitto 2007, 2008, 2013, 2014, 2015, 2021
* SM-hopeaa 2008, 2014, 2022

## Seurat
* **2003–2004** FC-57 Äetsä (II. div.) 
* **2004–2007** Vammalan Lentopallo 
* **2007–2009** Pielaveden Sampo 
* **2009–2010** PAOK (Kreikan liiga) 
* **2010–2011** Spacers de Toulouse (Ranskan liiga) 
* **2011–2012** Sivas 4 Eylul Belediye (Turkin liiga) 
* **2011–2012** Pietarin Avtomobilist (Venäjän liiga) 
* **2012–2013** Tomis Constanta (Romanian liiga) 
* **2013''–''2016** Kokkolan Tiikerit 
* **2016** &nbsp;Shahrdari Urmia (Iranin liiga)
* **2017** Kemerovo (Venäjän liiga)
* **2018–2022** Savo Volley 

## Lähteet

## Aiheesta muualla
*Ojansivun tiedot maajoukkueessa